2022年你写过哪些还不错的旧体诗词?
2022年还有两个月就要过去了，今年过得格外快，不知道大家有没有写的什么觉得还可以的作品，诗也可，词也可
王君藻堂與余同次蒼虬閣落花四首各其半也

帶雨枝仍宛宛新，一時風動轉飄塵。不辭化蝶枯殘夢，虛晃遊園踏賞人。失信東君長負約，當簾靜女久懷春。心香自嚮諸天死，何要移情綺席陳。

蠣粉墻陰畫閣東，迹畱無復隔京紅。長憐獨立斜陽近，誰遣相依舊夢空。宜病酒過寒食節，探時信到楝花風。年光衹自消磨可，莫道春來更不同。

無題

香閣臨空悵夜危，遙聞清曲度弦絲。鏡中疏雪新哀淚，袖底回文舊誓詞。合浦珠終無返日，延陵劍豈異微時。春心慣別偏多感，衹是當眉欲語遲。

高陽臺

鐵柵圍春，荆桃待雨，西園滿地殘英。斗酒雙柑，無端又過清明。柳梢閑挂晴絲軟，看鱗波、綠到湖亭。更飄零，楡莢楊花，泛梗浮萍。

倦遊自嚮階前坐，想誰同鬢白，共憶眉靑。睡眼微開，夢魂依舊忪惺。三三兩兩相攜客，趁東風、忙放鳶箏。聽盈盈，惆悵歸來，形影伶仃。

浣溪沙•廿八夜風雨大作

租有栖居在近郊。細刀茗碗似山庖。茶餘飯後總無聊。

久坐窗帷螢暗度，乍來夜雨暑初銷。明朝新水踏溪橋。

立秋

故里辭長未覺非，平居竟日往來稀。桐花閃閃秋風動，忽憶蒓鱸便擬歸。

十九日夜離豫途中

早秋殘暑作宵征，車過河街月一泓。四合繁華聲漸遠，回看燈火上重城。

壬寅初秋余過潭州，旣登岳麓，遂遊湘江，因有所懷，聊動吟興，得小詩数篇，草草寫就，拙於筆力，不能盡述名城之勝景也。

岳麓山

秋鴻目斷碧雲高，雲外秋山想更遙。滿袖天風吹寂寂，百盤石磴坐寥寥。道宮書院名三楚，翠竹蒼松自六朝。漸入渾忘身去處，此中幽勝絶塵囂。

開福寺

回廊四繞綠成陰，見説祇園古有聞。潮落初生碧湖月，鳳來長帶紫微雲。秋清別院蓮叢放，日暮禪房香漫焚。靜轉風鈴似癡語，屋檐一角對斜曛。

太平街

靑瓦高低接粉墻，苔痕磨洗舊滄桑。尋常巷陌藩王府，咫尺門庭太傅堂。馳路久開通市列，招旗半卷遍牙行。幾回劫火飛灰後，重看熙平世道昌。

橘子洲

夾岸車潮晚不收，輕裘緩帶作追遊。浮沉浪底千燈影，來往波心數葉舟。激水難平仍北去，驚雷曾見誓中流。茫茫江畔遺篇在，可有人同賦未酬。

天心閣

路隱繁華隔幾重，市朝過處見遺墉。照來骨冷疏星淡，吹送風腥野草茸。血淚盡燒文夕火，悲鳴復起閣心鐘。夜深石刻摩挲久，猶嚮碑亭暫駐蹤。

九日有懷

秋來病困況難持，更欲登樓骨力衰。寒氣未消菊花酒，索居終負故人期。當窗對鏡渾無語，隔樹送風能幾時。諸老村鄰相次去，斜陽獨坐鬢微絲。